**NÁRODNÁ RADA SLOVENSKEJ REPUBLIKY**

IX. volebné obdobie

**108**

**NÁVRH VLÁDY**

**na skrátené legislatívne konanie o vládnom návrhu zákona, ktorým sa mení a dopĺňa zákon č. 222/2022 Z. z. o štátnej podpore nájomného bývania a o zmene a doplnení niektorých zákonov v znení zákona č. 231/2023 Z. z.**

Vláda Slovenskej republiky predkladá návrh na skrátené legislatívne konanie o vládnom návrhu zákona, ktorým sa mení a dopĺňa zákon č. 222/2022 Z. z. o štátnej podpore nájomného bývania a o zmene a doplnení niektorých zákonov v znení zákona č. 231/2023 Z. z.

V pôvodnom znení zákona č. 222/2022 Z. z. o štátnej podpore nájomného bývania a o zmene a doplnení niektorých zákonov nebola obsiahnutá úprava orgánov Agentúry štátom podporovaného nájomného bývania. Táto úprava bola v súlade s § 3 ods. 3 tohto zákona v spojitosti s § 20h ods. 1 Občianskeho zákonníka ponechaná na stanovy agentúry, s ktorými vláda Slovenskej republiky vyjadrila súhlas uznesením č. 464 zo dňa 13. júla 2022.

K úprave orgánov agentúry na zákonnej úrovni došlo zákonom č. 231/2023 Z. z., a to až na základe pozmeňujúceho a doplňujúceho návrhu v II. čítaní v Národnej rade Slovenskej republiky, keďže pôvodný návrh zákona takúto úpravu vôbec neobsahoval. Týmto návrhom zákona sa do zákona č. 222/2022 Z. z. dostal explicitný výpočet orgánov agentúry s tým, že členovia predstavenstva, teda štatutárneho orgánu, agentúry majú sedemročné funkčné obdobie a sú kreovaní Národnou radou Slovenskej republiky na návrh aspoň pätnástich poslancov (dovtedy podľa stanov členskou schôdzou). Zároveň sa zaviedli taxatívne alternatívne odvolacie dôvody (obmedzenie spôsobilosti na právne úkony alebo nespôsobilosť zo zdravotných dôvodov vykonávať svoju funkciu po dlhší čas ako šesť mesiacov), len za prítomnosti ktorých môžu byť členovia predstavenstva agentúry odvolaní Národnou radou Slovenskej republiky na návrh aspoň pätnástich poslancov. Spolu s týmito zmenami bolo prijaté aj prechodné ustanovenie, podľa ktorého mohla Národná rada Slovenskej republiky odvolať na návrh aspoň pätnástich poslancov člena predstavenstva aj bez uvedenia dôvodu do 1. októbra 2023. V tejto súvislosti je potrebné spomenúť, že tieto zmeny neboli v predmetnom pozmeňujúcom a doplňujúcom návrhu žiadnym spôsobom zdôvodnené. Vzhľadom na povahu týchto zmien je zrejmé, že mali čisto účelový charakter a reagovali na avizované vymenovanie novej vlády a termín predčasných parlamentných volieb. Je preto dôvodné tvrdiť, že ich cieľom tak malo byť udržať v daných funkciách nominantov vtedajšej vládnej garnitúry.

Prezidentka Slovenskej republiky sa pri predmetnom zákone rozhodla vrátiť daný zákon z 9. mája 2023, ktorým sa mení a dopĺňa zákon č. 222/2022 Z. z. o štátnej podpore nájomného bývania a o zmene a doplnení niektorých zákonov, pričom navrhla, aby Národná rada Slovenskej republiky pri opätovnom prerokovaní zákon neprijala ako celok. Vo svojom rozhodnutí prezidentka Slovenskej republiky upozornila, že „voľbou členov predstavenstva agentúry v národnej rade získavajú títo silnú legitimitu a mandát v právnickej osobe, ktorá nie je kontrolným orgánom verejnej moci, ani nie je zložkou systému bŕzd a protiváh v rámci deľby moci“. Prezidentka Slovenskej republiky zároveň uviedla, že takúto právnu úpravu možno považovať za „ústavne nesystémový krok zákonodarcu, ktorý môže vytvárať nebezpečný precedens, kedy výkonná zložka moci (vláda Slovenskej republiky) bude zákonodarcom oberaná o personálne rozhodnutia v ústredných orgánoch štátnej správy alebo v iných vládnych organizáciách a štátnych podnikoch.“

Okrem potreby odstrániť z právneho poriadku toto zjavne ústavne nesystémové a účelové riešenie je potrebné poukázať aj na naliehavú potrebu zmeny vyššie spomenutých ustanovení zákona č. 222/2022 Z. z. Z praktického hľadiska totiž táto právna úprava spôsobuje, že zakladatelia agentúry – Úrad vlády Slovenskej republiky a Ministerstvo financií Slovenskej republiky –, ktorí v zmysle stanov agentúry tvoria najvyšší orgán agentúry, nemajú žiadnu kreačnú právomoc voči členom predstavenstva, teda štatutárnemu orgánu. Týmto spôsobom dochádza k praktickému znemožneniu toho, aby zakladatelia agentúry mohli realizovať svoj vplyv na zloženie štatutárneho orgánu agentúry, ktorý v zmysle stanov agentúry riadi všetku činnosti agentúry a koná v jej mene.

Agentúra má pritom zásadné postavenie v rámci štátom podporovaného nájomného bývania, keďže okrem iného vytvára podmienky a nástroje pre rozvoj štátom podporovaného nájomného bývania, vypracováva a predkladá vláde návrh kritérií výberu investičných partnerov, hodnotí splnenie kritérií na nadobudnutie postavenia investičných partnerov, predkladá vláde návrh na výber investičných partnerov či posudzuje a predkladá vláde návrhy na uzatvorenie, zmenu a ukončenie investičných zmlúv agentúrou. Ak zakladatelia nebudú mať možnosť ovplyvniť zloženie a tým pádom aj spôsob činnosti predstavenstva agentúry ako štatutárneho orgánu, môže dôjsť k paralýze činnosti agentúry, ohrozeniu plnenia úloh vlády Slovenskej republiky v oblasti štátom podporovaného nájomného bývania a tým aj k hrozbe značných hospodárskych škôd zo strany štátu.

V nadväznosti na tieto skutočnosti sa v predloženom vládnom návrhu zákona navrhuje zo zákona č. 222/2022 Z. z. odstrániť sedemročné funkčné obdobie členov predstavenstva agentúry a zmeniť spôsob kreácie členov predstavenstva agentúry tak, aby ich vymenúvala a odvolávala členská schôdza agentúry. Taktiež sa navrhuje prechodné ustanovenie, ktorým sa tieto zmeny premietnu aj vo vzťahu k súčasným členom predstavenstva agentúry.

Vzhľadom na uvedené konštatujeme, že navrhované skrátené legislatívne konanie je odôvodnené prítomnosťou mimoriadnych okolností, pri ktorých štátu hrozia značné hospodárske škody.

Na základe uvedených skutočností je potrebné podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady, z dôvodu hrozby značných hospodárskych škôd, navrhnúť Národnej rade Slovenskej republiky, aby sa uzniesla na skrátenom legislatívnom konaní o vládnom návrhu zákona, ktorým sa mení a dopĺňa zákon č. 222/2022 Z. z. o štátnej podpore nájomného bývania a o zmene a doplnení niektorých zákonov v znení zákona č. 231/2023 Z. z.

V Bratislave 6. decembra 2023

**Robert Fico, v. r.**

predseda vlády Slovenskej republiky